Επίδραση των υγιεινοδιαιτητικών συνηθειών στην οστική πυκνότητα νέων Ελλήνων ανδρών ανάλογα προς τους γονιδιακούς πολυμορφισμούς των CTR, VDR (υποδοχέων καλσιτονίνης και βιταμίνης D)
Authors: Χαρόπουλος Ιωάννης 
Published: January 2014

Ο γενετικός προκαθορισμός της κορυφαίας οστικής πυκνότητας στους άνδρες, ως ρυθμιστικός και προγνωστικός παράγοντας του κινδύνου εμφάνισης μελλοντικού οστεοπορωτικού κατάγματος καθώς και η αλληλεπίδραση του με υγιεινοδιαιτητικές συνήθειες δεν έχουν πλήρως κατανοηθεί. Σκοπός της παρούσας μελέτης αποτελεί η τεκμηρίωση ή όχι, της συνεισφοράς των γενετικών και υγιεινοδιαιτητικών παραγόντων καθώς και της συνεργικής τους δράσης στον καθορισμό της κορυφαίας οστικής μάζας σε ένα πληθυσμό νέων υγειών ανδρών.Η μελέτη επικεντρώθηκε στον BsmI πολυμορφισμό του υποδοχέα της βιταμίνης D (VDR) και στον AluI πολυμορφισμό του υποδοχέα της καλσιτονίνης (CTR) . Πρόκειται για μία διατμηματική μελέτη η οποία πραγματοποιήθηκε σε κέντρο στρατολόγησης νεοσυλλέκτων του Ελληνικού στρατού. Συνολικά 301 υγιείς Καυκάσιοι νέοι άνδρες αποτέλεσαν το δείγμα μελέτης. Η επιφανειακή οστική πυκνότητα (aBMD),η οστική μάζα ( BMC) και το προβαλλόμενο γεωμετρικό εμβαδόν συγκεκριμένων σκελετικών περιοχών του αντιβραχίου ήταν οι μεταβλητές οι οποίες αξιολογήθηκαν με τη μέθοδο της απλής απορρόφησης ακτίνων Χ ( Osteometer DTX-100). Οι γονιδιακοί πολυμορφισμοί των υποδοχέων της βιταμίνης D και της καλσιτονίνης απομονώθηκαν με τις περιοριστικές ενδονουκλεάσες BsmI και AluI αντίστοιχα, με τη μέθοδο της αλυσιδωτής αντίδρασης πολυμερισμού (PCR). Η διαιτητική πρόληψη ασβεστίου, η σωματική άσκηση και η έκθεση στην ηλιακή ακτινοβολία εκτιμήθηκαν με τη χρήση ενός επικυρωμένου για την αξιοπιστία του ερωτηματολογίου. Χρησιμοποιήθηκε η στατιστική μέθοδος της πολλαπλής γραμμικής εξάρτησης και συγκεκριμένα η εφαρμογή της ανάλυσης συμμεταβλητότητας (ANCOVA), για τη μελέτη του αντικτύπου καθώς και των αλληλοσυσχετίσεων των ανεξάρτητων μεταβλητών (γονιδιακοί πολυμορφισμοί, υγιεινοδιαιτητικές συνήθειες) πάνω στις εξαρτημένες μεταβλητές ( οστεοπυκνομετρικά και γεωμετρικά χαρακτηριστικά του αντιβραχίου). Κατά συνέπεια, περιορίσθηκε ο κίνδυνος πλασματικών συσχετίσεων. Δεν αναδείχθηκαν στατιστικά σημαντικές διαφορές στις παραμέτρους των aBMD, BMC και γεωμετρικών επιφανειών συγκεκριμένων σκελετικών περιοχών του αντιβραχίου μεταξύ των γονιδιακών πολυμορφισμών των υποδοχέων της βιταμίνης D και καλσιτονίνης. Τα ευρήματα αυτά δεν μεταβλήθηκαν όταν διορθώθηκαν ως προς τις υγιεινοδιαιτητικές συνήθειες και τα σωματομετρικά χαρακτηριστικά του πληθυσμού (ηλικία, ύψος, βάρος). Επίσης δεν αναδείχθηκε οποιαδήποτε συνεργική δράση μεταξύ των γονοτύπων των δυο πολυμορφισμών στον καθορισμό των παραπάνω μεταβλητών.Αντίθετα όταν μελετήθηκε ξεχωριστά η επίδραση των υγιεινοδιαιτητικών συνηθειών στην οστική πυκνότητα του αντιβραχίου διαπιστώθηκαν σημαντικές στατιστικές διαφορές ως προς την διαιτητική πρόσληψη ασβεστίου, τη σωματική άσκηση και την έκθεση στην ηλιακή ακτινοβολία ξεχωριστά (P< 0,05) , όχι όμως και στις αντίστοιχες προβαλλόμενες γεωμετρικές επιφάνειες. Συνοψίζοντας τα πορίσματα της μελέτης υποδεικνύουν ότι οι BsmI VDR και AluI CTR πολυμορφισμοί δεν σχετίζονται με τα οστεοπυκνομετρικά και γεωμετρικά χαρακτηριστικά του αντιβραχίου σε αυτό το δείγμα νέων υγειών ανδρών. Φαίνεται λοιπόν, ότι ο VDR και CTR γονοτυπικός προσδιορισμός δεν έχει κλινική εφαρμογή στον εντοπισμό ατόμων τα οποία θα μπορούν να επωφεληθούν από την τροποποίηση των υγιεινοδιαιτητικών τους συνηθειών για την βελτίωση της κορυφαίας τους οστικής μάζας.